Corona Cases: देश मे कोरोना के मामलों में तेजी से कमी, 24 घंटे में आए 10,273 मामले
भारत में एक दिन में कोरोना वायरस संक्रमण के 10,273 नए मामले सामने आने के बाद अब तक संक्रमित हुए लोगों की कुल संख्या बढ़कर 4,29,16,117 हो गई, जबकि उपचाराधीन मरीजों की संख्या गिरकर 1,11,472 हो गई।
नई दिल्ली। भारत में एक दिन में कोरोना वायरस संक्रमण के 10,273 नए मामले सामने आने के बाद अब तक संक्रमित हुए लोगों की कुल संख्या बढ़कर 4,29,16,117 हो गई, जबकि उपचाराधीन मरीजों की संख्या गिरकर 1,11,472 हो गई। केंद्रीय स्वास्थ्य मंत्रालय ने रविवार सुबह यह जानकारी दी। मंत्रालय के सुबह आठ बजे के अपडेटन आंकड़ों के अनुसार, देश में संक्रमण से 243 और मरीजों की मौत होने के बाद कुल मृतक संख्या बढ़कर 5,13,724 हो गई। देश में कोविड-19 के दैनिक मामले लगातार 21 दिन से एक लाख से कम बने हुए हैं। देश में अभी 1,11,472 लोगों का कोरोना वायरस संक्रमण का इलाज चल रहा है और यह संख्या कुल मामलों का 0.26 प्रतिशत है। पिछले 24 घंटे में उपचाराधीन मरीजों की संख्या में 10,409 की कमी दर्ज की गई। मरीजों के स्वस्थ होने की राष्ट्रीय दर बढ़कर 98.54 प्रतिशत हो गई है। उल्लेखनीय है कि देश में सात अगस्त, 2020 को संक्रमितों की संख्या 20 लाख, 23 अगस्त, 2020 को 30 लाख और पांच सितंबर, 2020 को 40 लाख से अधिक हो गई थी। संक्रमण के कुल मामले 16 सितंबर, 2020 को 50 लाख, 28 सितंबर, 2020 को 60 लाख, 11 अक्टूबर, 2020 को 70 लाख, 29 अक्टूबर ,2020 को 80 लाख और 20 नवंबर को 90 लाख के पार चले गए थे। देश में 19 दिसंबर, 2020 को ये मामले एक करोड़ के पार हो गए थे। पिछले साल चार मई को संक्रमितों की संख्या दो करोड़ के पार और 23 जून, 2021 को तीन करोड़ के पार पहुंच गई थी। इस साल 26 जनवरी को मामले चार करोड़ के पार पहुंच गए।कई राज्यों ने कोरोना के मामलों में तेजी से कमी आने के बाद प्रतिबंध शिथिल कर दिए हैं। मध्यप्रदेश के मुख्यमंत्री शिवराज सिंह चौहान ने शनिवार को राज्य के नागरिकों से कहा कि वे महाशिवरात्रि और होली सरीखे आगामी त्यौहार पूरी धूमधाम से मनाएं। चौहान ने इंदौर के पास आयोजित एक कार्यक्रम में कहा, ‘‘एक मार्च को महाशिवरात्रि आ रही है। आप (जनता) पूरी धूमधाम से यह त्योहार मनाएं और जहां भी भगवान शंकर का मंदिर हो, पूजा करने जाएं, दीप जलाएं।’उन्होंने कहा, " कोरोना वायरस जा रहा है तो होली-रंगपंचमी भी खूब मनाएं और गेर (इंदौर में रंगपंचमी पर निकलने वाली पारंपरिक शोभायात्रा जिसमें हजारों लोग जुटते हैं) भी खूब निकालें।’ वहीं दिल्ली में भी कोरोना केस में कमी आने के बाद रात का कर्फ्यू हटा दिया है। वहीं अन्य पाबंदियों और नियमों में भी ढील दी गई है।